**Snagina rdeča nit v 2015 in 2016: trajnostno obnašanje in uresničevanje krožnega gospodarstva v praksi**

**Januar v duhu spodbujanja boljšega potrošništva**

Januarski program Info točke. Zate., informacijske točke Zelene prestolnice Evrope 2016, ki stoji pred Mestno hišo, je (bil) namenjen trajnostnemu ravnanju z viri in med ključnimi sporočili je tudi potreba po razmisleku o naših potrošniških navadah in spodbujanje kritičnega, odgovornega ter etičnega potrošništva.

Ves mesec so bili v slogu lične trgovinice na ogled predmeti, ki predstavljajo dobro potrošniško izbiro: pravično trgovinska oblačila, živila, nakit in kozmetika, reciklirani ter predelani predmeti in stvari iz vnovične uporabe.

V treh tednih smo skupaj s številnimi partnerji organizirali in izpeljali 20 dogodkov v Info točki – med drugim srečanje s pravično kavo, izmenjavo oblačil za odrasle, šivanje vrečk za sadje in zelenjavo iz starih zaves, izmenjavo bednih daril in delavnice za otroke, na katerih smo delali lovilce sanj, snežne krogle, denarnice itd.

Tem dvajsetim dogodkom smo dodali še 15 dogodkov in aktivnosti na drugih lokacijah: v vrtcih in šolah smo se pogovarjali o tem, kam s stvarmi, ki jih ne potrebujemo več, v Črnučah smo pregledovali vsebino zabojnika, v Zieferblatu smo začeli z izmenjavo otroških oblačil …

Aktivnosti smo izpeljali skupaj s številnimi partnerji, med katerimi so različni oddelki Mestne občine Ljubljana, četrtne skupnosti, javna podjetja in zavodi, Zadruga Buna, Ekologi brez meja, Okoljsko raziskovalni zavod, društvo Smetumet in drugi. Dobro sodelovanje bomo nadaljevali tudi v prihodnje.

**Še nekaj aktivnosti do konca meseca**

Do konca januarja se bo odvila še izmenjava revijalnega tiska (v petek v Info točki), v soboto bomo spodbujali uporabo tekstilnih in recikliranih vrečk na osrednji ljubljanski tržnici, do nedelje pa v okviru akcije Čisto veselje zbiramo odpadne surovine, ki bodo otrokom iz socialno šibkih družin pomagale do počitnic. Na petih točkah v Ljubljani zbiramo odpadni papir, odpadno električno in elektronsko opremo, jekleni odpad in barvne kovine. Ves zbrani material bo ob koncu akcije ovrednoten, izkupiček pa namenjen za letovanja otrok in mladostnikov iz socialno šibkih družin v okviru programa Botrstvo.

**Evropska komisija: v Ljubljani najboljši sistem ravnanja z odpadki in najvišji delež recikliranja**

29. januarja v Bruslju poteka konferenca o ločenem zbiranju odpadkov v kontekstu krožnega gospodarstva, na kateri bo sodeloval tudi evropski komisar za okolje Karmenu Vella. Na konferenci bo direktor Snage Janko Kramžar predstavil ljubljanski primer dobre prakse, saj je primerjalna analiza Evropske komisije pokazala, da imamo med vsemi glavnimi mesti osemindvajseterice najboljši sistem ravnanja z odpadki in najvišji delež recikliranih odpadkov (ta je v preteklem letu dosegel 65 odstotkov). Dogodek organizirajo Evropska komisija, mreža evropskih mest Eurocities in Municipal Waste Europe.

V kratkem bomo v ljubljanskih javnih podjetjih in v javnem holdingu Ljubljana začeli uporabljati najbolj **trajnosten higienski papir na trgu**, ki je izdelan iz reciklirane sestavljene embalaže mleka ter sokov. Tako bomo ustvarili krogotok zapiranja snovnih tokov oziroma izvajali krožno gospodarstvo v praksi.

Snagine in ljubljanske dejavnosti so močno povezane tudi z zavezami, ki smo jih sprejeli kot prva evropska prestolnica, ki je sprejela načrt Zero Waste. Letos bo Ljubljana v partnerstvu z nacionalno organizacijo Zero Waste Slovenija gostila letno srečanje mreže Zero Waste Europe, ki bo potekalo med 21. in 24. aprilom.

**Večji projekti v 2016**

Zavržena hrana še vedno ostaja problem, ki zahteva celostno reševanje. V sodelovanju z mestno občino, z javnim zavodom Turizem Ljubljana in ljubljanskimi gostinci bomo začeli z aktivnostmi, ki bodo zmanjšale količine zavržene hrane v restavracijah in gostilnah. Naše sporočilo je, da ni sramotno, če hrano, ki je nismo mogli pojesti, odnesemo s seboj, je pa nedopustno z okoljskega in s finančnega vidika (konec koncev smo hrano plačali), da nepojedena hrana konča med odpadki. Nadgradnja projekta predvideva omogočanje biorazgradljive oziroma kompostabilne in pa ponovno uporabljive embalaže, v kateri lahko nepojedeno hrano vzamemo domov. S tem postanemo prva EU prestolnica, ki na premišljen in celosten način naslavlja problematiko zavržene hrane.

V središču mesta bomo odprli »alternativno nakupovalno središče«, ki bo na enem mestu omogočalo trajnostno potrošniško izkušnjo (prva slovenska trgovina brez embalaže, izposojevalnica stvari in večnamenska kavarna z izključno lokalnimi ter pravično trgovinskimi izdelki).

V **prvi slovenski trgovini brez embalaže** bodo naprodaj različne vrste žitaric, suho sadje, začimbe, testenine, mila, olje, stročnice, riž, kava, kakav … Kupci prinesejo embalažo od doma, jo najprej stehtajo, nato pa stehtajo še z živili napolnjene posode in plačajo, kolikor so dejansko kupili. Če lastne embalaže ne prinesejo s seboj, je v trgovini na voljo embalaža za večkratno uporabo (bombažne vrečke, steklena posoda …). V povezavi s trgovino nastajajo zelena delovna mesta, ima majhen okoljski odtis, saj večina pridelkov ni prepotovala dolgih razdalj (izdelki temeljijo na lokalni pridelavi, kar ni lokalno pridelano, je iz pravične trgovine) in ne povzroča dodatnih odpadkov.

Pod isto streho bo delovala tudi **večnamenska kavarna**, v kateri bomo uveljavljali načela ponovne uporabe, upciklikliranja, pravične trgovine in socialnega vključevanja. Ponudba kavarne (kava, sokovi, sladice, prigrizki) temelji na lokalno pridelani hrani in izdelkih iz pravične trgovine. Ker ustvarjalnemu, zadovoljnemu potrošniku ni več najbolj pomembno, kaj ima ali kaj kupi, ampak kaj lahko sam naredi, preuredi in (po)ustvari, v kavarni spodbujamo učenje ročnih spretnosti, kot so šivanje, kvačkanje ali pletenje, organiziramo pop-up popravljalnice manjših predmetov, dogodke zamenjav (swap parties) oblačil, modnih dodatkov, igrač ipd. V kavarni bomo zaposlovali tudi težje zaposljive osebe. Tretji del projekta je **izposojevalnica stvari**, v kateri bodo po načelu knjižnične izposoje na voljo stvari, ki jih potrebujemo zgolj občasno oziroma samo za določen čas (hišno in vrtno orodje - kladiva, škarje za živo mejo, brusilni aparati ipd., daljnogledi, mikroskopi, gospodinjski aparati, šivalni stroji ipd.).

Projekt »alternativno nakupovalno središče« nastaja v sodelovanju z MOL in s številnimi drugimi partnerji, prav tako pa se bodo v širšem partnerstvu odvijale druge aktivnosti, ki spodbujajo trajnostno in etično potrošnjo: mesečne izmenjave otroških oblačil, spodbujanje uporabe tekstilnih in recikliranih vrečk na ljubljanskih tržnicah, opozarjanje na problematiko hitre mode, ki z nizkimi cenami spodbuja brezglavo nakupovanje, pravo ceno oblačil pa plačajo delavci, ki jih izdelujejo v nečloveških razmerah, in pa okolje, ki ga tekstilna industrija uničuje in obremenjuje z zavrženim tekstilom (samo v Ljubljani smo lani v dveh zbirnih centrih zbrali kar 43 ton odpadnega tekstila).